Христо Смирненски
Столични картинки

chitanka.info

1. Зима

Нацапана с пудра, повдига земята

към гордото слънце печални очи;

тя поглед любовен в моление мята,

тя сякаш му дума: „Недей ме мъчи!“

Кат Кирила Христов във облачна шуба,

разхожда се горе нехайникът Феб,

едвам я поглежда и дума й грубо:

„Бактисах, госпожице, вече от теб!“

2. Анчето

В снежната улица дивна госпожица

всички очички следят,

кожи лисичи преметнала гиздаво

над беломраморна гръд.

Чак до колене обуща е стегнала,

роклята също дотам,

шапка накривила, къдри подрязала —

цялата диша тя плам.

В снежната улица в светлата столица

пъстър разхожда се свет.

Дивна госпожица огнени погледи

стреля безспирно навред.

В снежната улица дивна госпожица

с алена сладка уста,

мигат от смях електрически лампички,

шепнейки нещо с нощта.

Девет часът е веч. Дивна госпожица

пак сред „Леге“ там стърчи.

Злоба и скръб се четат неизказани

в нейните черни очи.

Лампите смеят се, падат снежинките

по беломраморна гръд;

сбогом, госпожице, сбогом, красавице!

Нищо не хвана тоз път!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.